**ΤΕΥΧΟΣ ΔΗΜΟΣΙΑΣ ΔΙΑΒΟΥΛΕΥΣΗΣ**

**Διεξαγωγή Δημόσιας Διαβούλευσης σχετικά με την έκδοση του «Κανονισμού περί καθορισμού αρχών Κοστολόγησης της Καθολικής Υπηρεσίας»**

**Mαρούσι, Ιανουάριος 2022**

**ΠΡΟΛΟΓΟΣ**

Το παρόν Τεύχος Δημόσιας Διαβούλευσης καταρτίστηκε από την Εθνική Επιτροπή Τηλεπικοινωνιών και Ταχυδρομείων (ΕΕΤΤ) και έχει ως θεματικό αντικείμενο την έκδοση του «Κανονισμού περί καθορισμού αρχών Κοστολόγησης της Καθολικής Υπηρεσίας»

Η ΕΕΤΤ προσκαλεί τους ενδιαφερόμενους φορείς να υποβάλουν τα σχόλια και τις απόψεις τους σχετικά µε τις προτάσεις της για τον Κανονισμό.

Αν υπάρχουν απόψεις ή σχόλια που δεν καλύπτονται από τις διατάξεις του παρόντος κειμένου Δημόσιας Διαβούλευσης, παρακαλούμε να τα συμπεριλάβετε στις απαντήσεις σας.

Οι απαντήσεις πρέπει να υποβληθούν επωνύμως, στην Ελληνική γλώσσα, σε έντυπη μορφή στην έδρα της ΕΕΤΤ (Λ. Κηφισίας 60, Μαρούσι, 15125) ή/και σε ηλεκτρονική μορφή στην ηλεκτρονική διεύθυνση kostologisiKY@eett.gr έως τις 28 Φεβρουαρίου 2022 και ώρα 15:00 (καταληκτική ημερομηνία υποβολής απόψεων). Τυχόν ανώνυμες απαντήσεις δεν θα ληφθούν υπόψη.

H EETT διατηρεί το δικαίωμα δημοσίευσης των απαντήσεων στη ΔΔ, καθώς και των ονομάτων των μερών που θα συμμετάσχουν σε αυτήν. Σε περίπτωση που κάποιο ενδιαφερόμενο μέρος θεωρεί την απάντησή του εν μέρει ή συνολικά εμπιστευτική, θα πρέπει να έχει επισημάνει σαφώς τα σημεία της απάντησής του που θεωρεί εμπιστευτικά, ή ότι θεωρεί όλη την απάντησή του εμπιστευτική. Σε κάθε περίπτωση η ΕΕΤΤ έχει δικαίωμα να δημοσιεύσει τα ονόματα των συμμετεχόντων στη ΔΔ. Οι συμμετέχοντες στις δημόσιες διαβουλεύσεις της ΕΕΤΤ είναι ενήμεροι και συναινούν ότι τυχόν προσωπικά στοιχεία που αναφέρονται πάνω στην απάντησή τους ενδέχεται να δημοσιευθούν μαζί με αυτήν. Σχετικά με τη Δήλωση περί απορρήτου και προστασίας δεδομένων προσωπικού χαρακτήρα της ΕΕΤΤ δείτε εδώ:

<https://www.eett.gr/opencms/opencms/EETT/privacy.html.>

Οι απαντήσεις πρέπει να φέρουν την ένδειξη:

*«Δημόσια Διαβούλευση για τον Κανονισμό περί καθορισμού αρχών Κοστολόγησης της Καθολικής Υπηρεσίας»*

Κατά τη διάρκεια της Δημόσιας Διαβούλευσης είναι δυνατό να παρέχονται από την ΕΕΤΤ διευκρινιστικές απαντήσεις σε ερωτήσεις των ενδιαφερομένων, οι οποίες πρέπει να υποβάλλονται επώνυμα, µόνο µέσω μηνυμάτων ηλεκτρονικού ταχυδρομείου στη διεύθυνση: kostologisiKY@eett.gr

Το παρόν κείμενο δεν δεσμεύει την ΕΕΤΤ ως προς το περιεχόμενο της ρύθμισης που θα επακολουθήσει.

**ΣΧΕΔΙΟ ΠΡΟΤΕΙΝΟΜΕΝΟΥ «ΚΑΝΟΝΙΣΜΟΥ ΠΕΡΙ ΚΑΘΟΡΙΣΜΟΥ ΑΡΧΩΝ ΚΟΣΤΟΛΟΓΗΣΗΣ ΤΗΣ ΚΑΘΟΛΙΚΗΣ ΥΠΗΡΕΣΙΑΣ»**

**Άρθρο 1**

**Πεδίο Εφαρμογής**

Ο παρών Κανονισμός ορίζει τις Αρχές Κοστολόγησης της Καθολικής Υπηρεσίας σύμφωνα με το άρθρο 194 του Ν. 4727/2020.

**Άρθρο 2**

**Ορισμοί**

1. Στο πλαίσιο του παρόντος Κανονισμού, ισχύει ο ακόλουθος ορισμός :

Καθαρό Κόστος Καθολικής Υπηρεσίας (ΚΚΚΥ): Ορίζεται ως η διαφορά μεταξύ του καθαρού κόστους της λειτουργίας μιας καθορισμένης επιχείρησης με υποχρεώσεις Καθολικής Υπηρεσίας και της λειτουργίας της, χωρίς υποχρεώσεις Καθολικής Υπηρεσίας. Για τον υπολογισμό του καθαρού κόστους πρέπει να συνεκτιμώνται τα οφέλη, συμπεριλαμβανομένων των άυλων ωφελειών, που αποκομίζει η καθορισμένη επιχείρηση. Αυτό ισχύει είτε το δίκτυο είναι πλήρως ανεπτυγμένο, είτε βρίσκεται ακόμη σε φάση ανάπτυξης και επέκτασης.

2. Άλλοι όροι, λέξεις ή φράσεις, οι οποίες χρησιμοποιούνται στην παρούσα έχουν την έννοια η οποία τους αποδίδεται στο Ν.4727/2020. Σε περίπτωση που κάποιος από τους ορισμούς που χρησιμοποιούνται στην παρούσα δεν αναφέρεται στο ν. 4727/2020, η αντίστοιχη λέξη ή φράση ερμηνεύεται σύμφωνα με τον ορισμό ο οποίος περιλαμβάνεται στο δευτερογενές δίκαιο της Ευρωπαϊκής Ένωσης.

**Κεφάλαιο Α΄**

**Άρθρο 3**

**Γενικές Αρχές Κοστολόγησης**

Το συνολικό καθαρό κόστος των υποχρεώσεων Καθολικής Υπηρεσίας για κάθε πάροχο Καθολικής Υπηρεσίας υπολογίζεται ως το άθροισμα του καθαρού κόστους, το οποίο προκύπτει από τις υπηρεσίες της υποχρέωσης παροχής Καθολικής Υπηρεσίας, λαμβανομένων υπόψη των οποιονδήποτε υλικών και άυλων οφελών. Οι γενικές αρχές κοστολόγησης που ακολουθούνται είναι:

1. Αρχή της πρόκλησης του κόστους

Το καθαρό κόστος των στοιχείων Καθολικής Υπηρεσίας (ΚΚΚΥ) προσδιορίζεται με βάση τις αιτίες δημιουργίας του. Ειδικότερα, η αρχή της πρόκλησης του κόστους επιβάλλει όπως τα έσοδα, τα κόστη, τα περιουσιακά στοιχεία και τα στοιχεία του παθητικού, να αποδίδονται σε στοιχεία του δικτύου, υπηρεσίες χονδρικής και λιανικής, σύμφωνα με τις δραστηριότητες οι οποίες αποτελούν την αιτία των εσόδων που εισπράττονται, ή του κόστους που προκαλείται, ή των περιουσιακών στοιχείων που αποκτώνται, ή των στοιχείων του παθητικού που δημιουργούνται.

Ο καταλογισμός κόστους σύμφωνα με την παρούσα αρχή πρέπει να γίνεται είτε άμεσα (άμεσος καταλογισμός), είτε έμμεσα (με τη χρήση κλείδων επιμερισμού).

1. Αρχή της αντικειμενικότητας

Ο υπολογισμός του καθαρού κόστους των στοιχείων Καθολικής Υπηρεσίας (ΚΚΚΥ) είναι αμερόληπτος και επαληθεύσιμος και αντανακλά τις θεμελιώδεις οικονομικές σχέσεις κόστους, χωρίς να αποσκοπεί στο να ωφελήσει οποιαδήποτε υπηρεσία ή προϊόν ή στοιχείο του δικτύου.

1. Αρχή της αναλογικότητας

Τα μέσα που χρησιμοποιούνται για την επίτευξη ενός δεδομένου σκοπού πρέπει να μην είναι περισσότερα από αυτά που είναι κατάλληλα και απαραίτητα για την επίτευξη αυτού του σκοπού. Ως εκ τούτου, η διασφάλιση της αναλογικότητας μιας συγκεκριμένης προσέγγισης συνεπάγεται την εξέταση πιθανών εναλλακτικών λύσεων.

1. Αρχή της αξιοπιστίας

Τα στοιχεία του ΚΚΚΥ πρέπει να είναι αξιόπιστα. Ως αξιόπιστα θεωρούνται τα στοιχεία εφόσον πληρούν σωρευτικά τις παρακάτω προϋποθέσεις:

* Αποτυπώνουν πιστά τα στοιχεία που αναπαριστούν
* Δεν παρουσιάζουν εσκεμμένες ή /και συστηματικές παραποιήσεις
* Δεν περιέχουν κάποιο ουσιώδες σφάλμα
* Είναι πλήρη
* Η προετοιμασία τους γίνεται με αντικειμενικό τρόπο, ενώ παράλληλα κατά την άσκηση κρίσεων και τη διενέργεια των αναγκαίων υποθέσεων (assumptions) τηρείται κατ’ ελάχιστον ο βαθμός επιμέλειας που απαιτείται από τις συναλλαγές.
1. Αρχή της διαφάνειας

Ο υπολογισμός του καθαρού κόστους του κάθε στοιχείου των υποχρεώσεων Καθολικής Υπηρεσίας (ΚΚΚΥ) γίνεται χωριστά. Η κοστολόγηση είναι σαφής και αναλυτική, ώστε να προκύπτουν µε ευκρίνεια οι σχέσεις μεταξύ των επιµέρους στοιχείων του κόστους και των κοστολογικών αντικειμένων.

Ο καταλογισμός του κόστους πρέπει να γίνεται με διαφανή, αναλυτικό, ελέγξιμο και επαληθεύσιμο τρόπο. Η διαφάνεια περιλαμβάνει μια σειρά από χαρακτηριστικά που εστιάζουν στη διασφάλιση της παροχής επαρκών πληροφοριών, συμπεριλαμβανομένης της εξήγησης γιατί επιλέχθηκε μια συγκεκριμένη προσέγγιση.

1. Αρχή της συγκρισιμότητας/σταθερότητας

 Για κάθε περίοδου, για τον υπολογισμό του ΚΚΚΥ χρησιμοποιείται η ίδια μέθοδος. Η εφαρμογή αυτής της αρχής διασφαλίζει τη συγκρισιμότητα των λογιστικών/κοστολογικών στοιχείων. Στην περίπτωση ουσιωδών μεταβολών στις λογιστικές αρχές, τις μεθόδους κατανομής, ή σε άλλες λογιστικές πολιτικές που έχουν σημαντική επίδραση στις πληροφορίες που αναφέρονται, ο πάροχος Καθολικής Υπηρεσίας οφείλει να υποβάλει τα τμήματα των λογιστικών καταστάσεων του προηγούμενου έτους που επηρεάζονται από τις συγκεκριμένες μεταβολές.

1. Αρχή της προβλεψιμότητας

Το κοστολογικό/τιμολογιακό σύστημα της Καθολικής Υπηρεσίας πρέπει να είναι σε θέση να παράγει προβλέψιμο (με τη στατιστική έννοια του όρου) καθαρό κόστος, σε όρους των επιμέρους υπηρεσιών και προϊόντων που αποτελούν αντικείμενο της Καθολικής Υπηρεσίας, για μια τριετία.

1. Αρχή της αποτελεσματικότητας

Το κοστολογικό σύστημα προσμετρά το αποτελεσματικό οικονομικό κόστος και όχι το καταγραμμένο λογιστικό κόστος. Με τον όρο αποτελεσματικό οικονομικό κόστος εννοείται το κατά συνθήκη μικρότερο κόστος που είναι αναγκαίο για μια υπηρεσία/προϊόν με συγκεκριμένα ποιοτικά χαρακτηριστικά.

1. Αρχή της απλότητας

Τόσο το κοστολογικό σύστημα, όσο και τα τιμολόγια της Καθολικής Υπηρεσίας, πρέπει με δεδομένη την αναγκαία πολυπλοκότητα να είναι εύκολα επαληθεύσιμα και ελέγξιμα.

1. Αρχή της μη διάκρισης

Κατά τον υπολογισμό του καθαρού κόστους των επιμέρους στοιχείων της υποχρέωσης Καθολικής Υπηρεσίας (ΚΚΚΥ), το κόστος και τα έσοδα για παρόμοιες υπηρεσίες, οι οποίες παρέχονται σε ομάδες καταναλωτών που έχουν τα ίδια χαρακτηριστικά, επιμερίζονται χωρίς να διατηρούνται ή να εισάγονται οποιεσδήποτε διακρίσεις.

1. Αρχή αποφυγής της διπλής χρέωσης

Ο υπολογισμός του καθαρού κόστους των επιμέρους στοιχείων της υποχρέωσης Καθολικής Υπηρεσίας διενεργείται με τρόπο ώστε να αποφευχθεί ο διπλός καταλογισμός οποιουδήποτε άμεσου ή έμμεσου οφέλους ή κόστους. Κατά συνέπεια, το συνολικό ΚΚΚΥ για κάθε πάροχο Καθολικής Υπηρεσίας πρέπει να υπολογισθεί ως το άθροισμα του καθαρού κόστους, το οποίο προκύπτει από τις παρεχόμενες υπηρεσίες των υποχρεώσεων Καθολικής Υπηρεσίας, λαμβανομένων υπόψη των οποιωνδήποτε υλικών και άυλων οφελών.

**Κεφάλαιο Β΄**

**Άρθρο 4**

**Προσδιορισμός Μεθοδολογίας Υπολογισμού του καθαρού κόστους των παρεχόμενων υπηρεσιών της υποχρέωσης Καθολικής Υπηρεσίας (ΚΚΚΥ)**

1. **Αντικείμενο Κοστολόγησης**

Το προς κοστολόγηση αντικείμενο του παρόντος Κανονισμού είναι το περιεχόμενο της Καθολικής Υπηρεσίας (ΚΥ) που περιλαμβάνει υπηρεσίες ευρυζωνικής πρόσβασης και φωνής.

Η κοστολόγηση της Καθολικής Υπηρεσίας είναι προσανατολισμένη προς το μέλλον (Forward Looking) και αφορά σε δαπάνες, επενδύσεις και έσοδα που δημιουργούνται στο πλαίσιο παροχής αποκλειστικά και μόνο των υπηρεσιών που εμπίπτουν στην υποχρέωση ΚΥ.

Στους υπολογισμούς κοστολόγησης λαμβάνεται υπόψη το κόστος που θα απέφευγε ο πάροχος καθολικής υπηρεσίας εάν δεν ήταν υπόχρεος πάροχος και δεν παρείχε υπηρεσίες ΚΥ χρησιμοποιώντας την οικονομικότερη και αποδοτικότερη τεχνολογία.

1. **Υπολογισμός του καθαρού κόστους των υπηρεσιών της υποχρέωσης Καθολικής Υπηρεσίας.**

Ο υπολογισμός του καθαρού κόστους της παροχής των υπηρεσιών της υποχρέωσης Καθολικής Υπηρεσίας βασίζεται:

1. στον υπολογισμό του κόστους για την παροχή της Καθολικής Υπηρεσίας
2. στην εκτίμηση των εσόδων συμπεριλαμβανομένων των άμεσων και έμμεσων επιδοτήσεων, οι οποίες χορηγούνται στον πάροχο Καθολικής Υπηρεσίας ή χρησιμοποιούνται από αυτόν για λόγους παροχής Καθολικής Υπηρεσίας.

Ως άμεσες επιδοτήσειςορίζονται οι επιδοτήσεις τις οποίες λαμβάνει ο πάροχος Καθολικής Υπηρεσίας για την ανάπτυξη ή λειτουργία υποδομής, η οποία σχετίζεται άμεσα με την παροχή υπηρεσιών Καθολικής Υπηρεσίας.

Ως έμμεσες επιδοτήσεις ορίζονται οι επιδοτήσεις τις οποίες λαμβάνει ο πάροχος Καθολικής Υπηρεσίας για την ανάπτυξη ή λειτουργία υποδομής, η οποία δεν σχετίζεται άμεσα με την παροχή υπηρεσιών Καθολικής Υπηρεσίας, αλλά δύναται να χρησιμοποιηθεί και για την παροχή των υπηρεσιών αυτών.

1. στην εκτίμηση των οφελών, συμπεριλαμβανομένων των άυλων οφελών, που αποκομίζει ο πάροχος Καθολικής Υπηρεσίας.

Για τον υπολογισμό του καθαρού κόστους των παρεχόμενων υπηρεσιών της υποχρέωσης Καθολικής Υπηρεσίας προσδιορίζονται:

1. Οι καμπίνες, οι οποίες δεν θα δημιουργούνταν ή δεν θα εξοπλίζονταν/ αναβαθμίζονταν για την παροχή των υπηρεσιών Καθολικής Υπηρεσίας, αν ένας φορέας ο οποίος θα εφάρμοζε τα συνήθη εμπορικά πρότυπα του ανταγωνιστικού περιβάλλοντος και ο οποίος δεν θα είχε υποχρέωση παροχής Καθολικής Υπηρεσίας, δεν θα επέλεγε να παρέχει τις εν λόγω υπηρεσίες.

Το κριτήριο υπολογισμού του Καθαρού Κόστους αποτελεί η επαύξηση του κόστους (incremental cost) που δημιουργείται στη συγκεκριμένη καμπίνα αποκλειστικά και μόνο από την εξυπηρέτηση των συνδρομητών της Καθολικής Υπηρεσίας για την παροχή των υπηρεσιών της υποχρέωσης της Καθολικής.

1. Οι πελάτες**,** τους όποιους ένας πάροχος δεν θα επέλεγε να εξυπηρετήσει με καθαρά εμπορικούς όρους και ο υπόχρεος πάροχος ΚΥ θα εξυπηρετήσει χρησιμοποιώντας την πιο οικονομική και αποδοτική τεχνολογία.
2. Η Οικονομικότερη & Αποδοτικότερη τεχνολογία: ο υπόχρεος πάροχος ΚΥ χρησιμοποιεί την οικονομικότερη και αποδοτικότερη τεχνολογία πρόσβασης για την παροχή των υπηρεσιών της ΚΥ. Επισημαίνεται ότι δεν είναι απαραίτητο να υπάρχει ενιαία οικονομικά αποδοτική τεχνολογία πρόσβασης για το σύνολο της Ελληνικής επικράτειας, επιτρέποντας μια τεχνολογικά ουδέτερη προσέγγιση.

Ο πάροχος ΚΥ τεκμηριώνει την ανωτέρω επιλογή οικονομικότερης και αποδοτικότερης τεχνολογίας πρόσβασης ανά περίπτωση προσκομίζοντας όλα τα απαραίτητα αποδεικτικά στοιχεία καθώς και μελέτη με εναλλακτικές αντίστοιχες μεθόδους από την οποία τεκμηριώνεται η επιλογή του.

**3.** **Περίοδος Κοστολόγησης**

Το Καθαρό Κόστος των παρεχόμενων υπηρεσιών της υποχρέωσης Καθολικής Υπηρεσίας (ΚΚΚΥ) υπολογίζεται σε ετήσια βάση απολογιστικά.

**4. Μοντέλο Κοστολόγησης: Τεχνοοικονομικό Μοντέλο Bottom Up**

 Ο υπόχρεος πάροχος Καθολικής Υπηρεσίας δημιουργεί τεχνοοικονομικό Bottom Up (LRIC+) μοντέλο, στο οποίο περιλαμβάνονται όλα τα πραγματικά απολογιστικά πάγια κόστη (υλικά και εργασίες) και τα λειτουργικά κόστη, υλοποιώντας ένα αποτελεσματικό δίκτυο, το οποίο παρέχει ακριβή και αξιόπιστη εκτίμηση του καθαρού κόστους ΚΥ. Επίσης το μοντέλο λαμβάνει υπόψη τα έσοδα του υπόχρεου παρόχου από τους δικαιούχους ΚΥ για το σύνολο του κύκλου ζωής τους, καθώς και τα ανάλογα έσοδα από άλλους καταναλωτές και τελικούς χρήστες για το σύνολο του κύκλου ζωής τους, οι οποίοι χρησιμοποιούν στοιχεία δικτύου που υλοποιηθήκαν μετά από αίτημα ΚΥ.

Για τον υπολογισμό του ΚΚΚΥ υπόχρεου παρόχου Καθολικής Υπηρεσίας λαμβάνονται υπόψη αποκλειστικά οι επενδύσεις που πραγματοποιήθηκαν για την παροχή της ΚΥ, σύμφωνα με τα οριζόμενα στη σχετική Υπουργική απόφαση και πάντοτε εντός του χρονικού διαστήματος που ο πάροχος είναι υπόχρεος. Σε καμία περίπτωση δεν λαμβάνονται υπόψη επενδύσεις που έχουν πραγματοποιηθεί πριν από την ανάληψη της υποχρέωσης ΚΥ ή μελλοντικές επενδύσεις. Σύμφωνα με τα ανωτέρω, ο υπολογισμός του ΚΚΚΥ βασίζεται σε πραγματικά απολογιστικά στοιχεία που τηρεί ο υπόχρεος πάροχος προς τεκμηρίωση των υπολογισμών του.

 Ο υπόχρεος πάροχος ΚΥ τηρεί αναλυτική λίστα των υποβληθέντων αιτημάτων στο πλαίσιο της ΚΥ, των εγκεκριμένων αιτημάτων ΚΥ και των υλοποιημένων αιτημάτων ΚΥ.

Για κάθε υλοποιημένο αίτημα ΚΥ τηρούνται κατά ελάχιστο οι εξής πληροφορίες:

α) Ημερομηνία υλοποίησης

β) Στοιχεία δικαιούχου ΚΥ, συμπεριλαμβανομένων των γεωγραφικών συντεταγμένων

γ) Υλικά και εργασίες που απαιτήθηκαν για την υλοποίηση του αιτήματος ΚΥ

δ) Τεχνικά στοιχεία έργου που δικαιολογούν τα υλικά και τις εργασίες

ε) Στοιχεία του δικτύου που υλοποιηθήκαν για το αίτημα ΚΥ και χρησιμοποιούνται ή δύναται να χρησιμοποιηθούν από άλλους καταναλωτές και τελικούς χρήστες

στ) Όλες οι συμβάσεις με προμηθευτές ή/και εργολάβους που αφορούν την υλοποίηση του αιτήματος ΚΥ και εμπεριέχουν τα κόστη (υλικά και εργασίες), με τις εφαρμοσμένες εκπτώσεις.

ζ) Συμβάσεις και στοιχεία που τεκμηριώνουν τα λειτουργικά κόστη.

Τα ανωτέρω στοιχεία κοινοποιούνται στην ΕΕΤΤ έως την τελευταία εργάσιμη ημέρα κάθε μήνα για τα αιτήματα που υλοποιήθηκαν τον προηγούμενο μήνα.

Για την κοστολόγηση της Καθολικής Υπηρεσίας, εφαρμόζεται το κοστολογικό πρότυπο του Μακροπρόθεσμου Επαυξητικού Κόστους (ΜΕΚ/LRIC+). Το κοστολογικό πρότυπο του Μακροπρόθεσμου Επαυξητικού Κόστους χρησιμοποιείται και για τον υπολογισμό των δεικτών αποφευξιμότητας (avoidability ratios) του κόστους.

Το μεριζόμενο και το κοινό κόστος που σχετίζεται με κάθε ομάδα υπηρεσιών (συνολικές υπηρεσίες φωνής και συνολικές υπηρεσίες ευρυζωνικής πρόσβασης) υπολογίζονται χωριστά για κάθε στοιχείο δικτύου χρησιμοποιώντας έναν εξίσου αναλογικό μηχανισμό προσαύξησης (Equi-Proportional Mark-Up - EPMU) με βάση το επίπεδο του πρόσθετου κόστους που επιβαρύνει κάθε ομάδα υπηρεσίας (συνολικές υπηρεσίες φωνής και συνολικές υπηρεσίες ευρυζωνικής πρόσβασης).

**5. Τρέχον Κόστος**

Η κοστολόγηση της Καθολικής Υπηρεσίας ρυθμίζεται σύμφωνα με την κοστολογική βάση του τρέχοντος κόστους, κατά τα ακόλουθα:

α. Κατά την αποτίµηση παγίων βάσει του τρέχοντος κόστους, τo τρέχον κόστος υπολογίζεται με βάση το καθαρό κόστος αντικατάστασης, το οποίο προκύπτει όταν ένα πάγιο στοιχείο αντικαθίσταται µε ένα άλλο που διαθέτει όµοια χαρακτηριστικά και είναι της ίδιας ηλικίας.

Στην απλούστερη περίπτωση, το καθαρό κόστος αντικατάστασης ισούται µε την αξία αντικατάστασης ενός παγίου µε ένα πανοµοιότυπο, κατά τη χρονική στιγμή του υπολογισμού του κόστους αντικατάστασης.

Σε περίπτωση που πανοµοιότυπο πάγιο δεν διατίθεται πλέον στην αγορά, λόγω τεχνολογικής εξέλιξης, χρησιµοποιείται η αξία ενός ισοδύναµου σύγχρονου παγίου (modern equivalent asset) που διαθέτει την ίδια δυναµικότητα και λειτουργικότητα µε το προς αντικατάσταση πάγιο.

Σε περιπτώσεις όπου η τρέχουσα τιμή αγοράς ή αντικατάστασης δεν είναι διαθέσιμη, τότε χρησιμοποιούνται εκτιμήσεις ή δείκτες συγκριτικής τιμολόγησης.

 β. Στην περίπτωση που η λειτουργικότητα και η δυναµικότητα του σύγχρονου ισοδύναµου παγίου είναι ανώτερες από εκείνες του παγίου για το οποίο υπολογίζεται το κόστος αντικατάστασης, το κόστος του σύγχρονου ισοδύναµου παγίου αναπροσαρµόζεται ώστε να ενσωµατωθούν οι διαφορές αυτές.

γ. Ο πάροχος Καθολικής Υπηρεσίας προσδιορίζει επαρκώς τη µεθοδολογία που ακολουθεί για την επικαιροποίηση των αξιών για κάθε πάγιο ή ομάδα παγίων στοιχείων.

δ. Κατά την εφαρµογή της λογιστικής του τρέχοντος κόστους, χρησιµοποιείται η αρχή της διατήρησης του χρηµατοοικονοµικού κεφαλαίου (Financial Capital Maintenance ή FCM), όπως προβλέπεται στη Σύσταση 05/698/ΕΚ της Ευρωπαϊκής Επιτροπής (ΕΕ αριθ. L 266 της 11-10-2005).

**6. Κρίσιμοι Παράγοντες Κοστολόγησης**

 Ορισμένες κύριες κατηγορίες κόστους είναι οι ακόλουθες:

− Αποδοχές

− Αποσβέσεις

− Διοικητικά Έξοδα

− Αναλώσιμα Υλικά

Τα **λειτουργικά κόστη** είναι αυτά που αφορούν τη συντήρηση του δικτύου και την παροχή εξυπηρέτησης στους πελάτες.

Ο υπολογισμός του **λειτουργικού κόστους** εκτιμάται από τα καθήκοντα και τις εργασίες που απαιτούνται για τη λειτουργία του δικτύου και των υποδομών. Η προσέγγιση που ακολουθείται βασίζεται στο κόστος που προκαλείται ανάλογα με τον αριθμό των φορών που ένα περιστατικό θα προκύψει ή μπορούν να αποτελούν ένα ποσοστό του κόστους κεφαλαίου του εξοπλισμού.

**Αποσβέσεις**

Οι αποσβέσεις αντανακλούν την υλική, τεχνική, τεχνολογική και οικονομική μείωση της αξίας των παγίων και, ως εκ τούτου, αποτελούν μέρος του κόστους που δύναται να ανακτήσει ο πάροχος Καθολικής Υπηρεσίας, έτσι ώστε να έχει την οικονομική δυνατότητα αντικατάστασης των παγίων στο πέρας της οικονομικής τους ζωής.

α. Η οικονομική ζωή των παγίων τεκμηριώνεται από τον πάροχο Καθολικής Υπηρεσίας. Ο χρόνος απόσβεσης υπολογίζεται με βάση την οικονομική ζωή των παγίων στοιχείων, δηλαδή το χρονικό διάστημα που το πάγιο προσφέρει αποδοτικά τις υπηρεσίες. Ο πάροχος Καθολικής Υπηρεσίας προσδιορίζει επαρκώς τη διάρκεια σε έτη της οικονομικής ζωής που προτίθεται να υιοθετήσει για κάθε πάγιο ή ομάδα παγίων στοιχείων.

β. Για τις ανάγκες του υπολογισμού των αποσβέσεων της Καθολικής Υπηρεσίας, ο υπολογισμός γίνεται με βάση τη μέθοδο tilted annuity.

Η μέθοδος tilted annuity λαμβάνει υπόψη τις μελλοντικές τάσεις σχετικά με την τιμή των πάγιων περιουσιακών στοιχείων (cost trends of assets). Αν συμβολίζουμε με P την ετήσια μεταβολή του κόστους κτήσης των παγίων, ο τρόπος υπολογισμού της tilted annuity δίνεται από την παρακάτω εξίσωση:



Από τα παραπάνω καθίσταται σαφές ότι όταν η τιμή των παγίων δεν παραμένει σταθερή διαχρονικά, το ετήσιο ποσό απόσβεσης ενός παγίου θα μεταβάλλεται. Η εν λόγω προσέγγιση οδηγεί στην πλήρη ανάκτηση της αρχικής επένδυσης και του κόστους κεφαλαίου, ενώ η αντικατάσταση των παγίων δεν οδηγεί σε σημαντικές μεταβολές στο ετήσιο ποσό απόσβεσης καθώς λαμβάνει υπόψη τη μεταβολή στο κόστος κτήσης τους.

γ. Στις αποσβέσεις συνυπολογίζεται και η ενδεχόμενη υπολειμματική αξία των παγίων.

**7. Κόστος κεφαλαίου**

Η απαιτούμενη απόδοση της επένδυσης στο δίκτυο και σε άλλα συναφή περιουσιακά στοιχεία ορίζεται ως το κόστος του κεφαλαίου. Το κόστος κεφαλαίου πρέπει να επιτρέπει στους επενδυτές να έχουν απόδοση στα περιουσιακά στοιχεία του δικτύου και άλλα συναφή περιουσιακά στοιχεία στο ίδιο επίπεδο με συγκρίσιμες εναλλακτικές επενδύσεις. Το κόστος κεφαλαίου θα υπολογιστεί λαμβάνοντας υπόψη το σταθμισμένο μέσο κόστος κεφαλαίου (WACC).

Για τον υπολογισμού του κόστους κεφαλαίου αναφορικά µε την κοστολόγηση της Καθολικής Υπηρεσίας ισχύουν τα ακόλουθα:

α. Το κόστος κεφαλαίου αντανακλά το οικονομικό κόστος ευκαιρίας των χρησιμοποιούμενων ιδίων και δανειακών κεφαλαίων.

β. Το κόστος κεφαλαίου υπολογίζεται βάσει της μεθοδολογίας του μεσοσταθμικού κόστους του κεφαλαίου (weighted average cost of capital ή WACC) σύμφωνα με την Ανακοίνωση της Ευρωπαϊκής Επιτροπής (ΕΕ) της 6ης Νοεμβρίου 2019 και επικαιροποιημένο για τους υπολογισμούς των παραμέτρων από τις ετήσιες σχετικές αναφορές του Σώματος των Ευρωπαίων Ρυθμιστών (BEREC).

Ο τύπος που χρησιμοποιείται για τον υπολογισμό του Μεσοσταθμικού Κόστους Κεφαλαίου (WACC) όπως αναφέρεται στην ανακοίνωση της ΕΕ είναι ο ακόλουθος:

WACC = RE x $\frac{E}{D+E}$ + RD x $\frac{D}{D+E}$

RE = RFR + ß x ERP

RD = RFR + Debt Premium

WACC = [($\frac{E}{D+E}$) x (RFR + ß x ERP)] + [($\frac{D}{D+E}$) x (RFR + Debt Premium)],

όπου RE = το κόστος των ιδίων κεφαλαίων του παρόχου που υπολογίζεται χρησιμοποιώντας το μοντέλο τιμολόγησης κεφαλαιακών αγαθών (the Capital Asset Pricing Model - CAPM),

ß = βήτα (beta),

ERP = ασφάλιστρο κινδύνου μετοχικού κεφαλαίου (the equity risk premium),

RD = Το κόστος των δανειακών κεφαλαίων του παρόχου (the cost of debt),

RFR = το επιτόκιο μηδενικού κινδύνου (the risk-free rate),

Debt Premium = Ασφάλιστρο χρέους (the additional return that lenders require from a company with a given credit risk, over and above the RFR),

E = Ίδια κεφάλαια (the value of equity, όπου $\frac{E}{D+E}$ αποτελεί το ποσοστό των ίδιων κεφαλαίων στην αξία της εταιρείας (D+E)),

D = Ξένα κεφάλαια (the value of debt, όπου $\frac{D}{D+E}$ αποτελεί το ποσοστό των ξένων κεφαλαίων στην αξία της εταιρείας (D+E)),

V = η αξία της εταιρείας, η οποία ισούται με το άθροισμα D+E.

**7. Κεφαλαιουχικές δαπάνες**

Εξαιρούνται από τις κεφαλαιουχικές δαπάνες τα κεφάλαια τα οποία χρησιμοποιούνται για άλλες δραστηριότητες του παρόχου Καθολικής Υπηρεσίας, οι οποίες δεν συνδέονται άμεσα με τη παροχή της Καθολικής Υπηρεσίας. Οι κεφαλαιουχικές δαπάνες τεκμηριώνονται από τον πάροχο της Καθολικής Υπηρεσίας και στην Καθολική Υπηρεσία επιμερίζονται μόνο τα κεφάλαια εκείνα που αναλογούν στην παροχή της.

**8. Ειδικοί λογαριασμοί**

Ο υπόχρεος πάροχος ΚΥ οφείλει να τηρεί ετησίως ειδικούς λογαριασμούς (ΕΛ) στο πλαίσιο παροχής υπηρεσιών ΚΥ. Συγκεκριμένα:

* Ο υπόχρεος πάροχος οφείλει να τηρεί αναλυτικά στοιχεία για τις δαπάνες και τα έσοδα που αφορούν αποκλειστικά και μόνο στην παροχή της υποχρέωσης της καθολικής υπηρεσίας.
* Απαιτείται λεπτομερής και αναλυτική καταγραφή των δαπανών για τις εργασίες που πραγματοποιούνται συνοδευόμενης από τα απαραίτητα αποδεικτικά και υποστηρικτικά στοιχεία τεκμηρίωσης καθώς και από αναλυτική καταγραφή του κόστους και εσόδων ανά πελάτη τόσο για τις παρεχόμενες υπηρεσίες που άπτονται της υποχρέωσης ΚΥ όσο και για τις πρόσθετες παρεχόμενες υπηρεσίες.

.

**Κεφάλαιο Γ΄**

**Άρθρο 5**

**Ειδικά θέματα**

* + - * 1. Σύμφωνα με την αρχή της διαφάνειας, ο αναλυτικός υπολογισμός του καθαρού κόστους για την παροχή των υπηρεσιών της ΚΥ γίνεται ανά καμπίνα, ανά πελάτη και παρουσιάζεται στην ΕΕΤΤ, σύμφωνα με τα ακόλουθα:

α. Ενδεικτικά, η διαδικασία προσδιορισμού του κόστους ανά καμπίνα και ανά πελάτη με τη χρήση της οικονομικότερης και αποδοτικότερης τεχνολογίας προϋποθέτει:

1. Τον υπολογισμό του κόστους, που προκαλείται από την στιγμή του ορισμού του ως υπόχρεου παρόχου ΚΥ και το οποίο ο πάροχος Καθολικής Υπηρεσίας θα απέφευγε αν δεν παρείχε υπηρεσίες στις συγκεκριμένες καμπίνες, ή σε αυτούς τους πελάτες ανεξάρτητα από την χρησιμοποιούμενη τεχνολογία.
2. Την εκτίμηση των διαφυγόντων εσόδων από τη μη παροχή των υπηρεσιών αυτών, με βάση την πρόσβαση, τις εξερχόμενες κλήσεις, τις εισερχόμενες κλήσεις, τις κλήσεις ατελούς χρέωσης, τη διασύνδεση και την παροχή ευρυζωνικότητας. Ο υπολογισμός πραγματοποιείται ξεχωριστά για κάθε υπηρεσία.

Κατά την εκτίμηση των διαφυγόντων εσόδων λαμβάνεται υπόψη η αξία των εκπτώσεων για τη χρήση του σταθερού δημόσιου τηλεφωνικού δικτύου, των σταθερών δημόσιων τηλεφωνικών υπηρεσιών, οι οποίες προβλέπονται στο πλαίσιο παροχής Καθολικής Υπηρεσίας καθώς και της ευρυζωνικότητας και οι οποίες θα μειώνουν τα διαφυγόντα έσοδα.

1. Την εκτίμηση των τυχόν κρατικών και άλλων άμεσων ή έμμεσων επιδοτήσεων.
2. Στις περιοχές, οι οποίες υπόκεινται σε κρατικές ενισχύσεις μέσω ευρωπαϊκών χρηματοδοτούμενων προγραμμάτων Συμπράξεων Δημόσιου και Ιδιωτικού Τομέα (ΣΔΙΤ) για την ανάπτυξη της ευρυζωνικών υποδομών, όπως οι Αγροτικές «λευκές» υποδομές της Ελληνικής Επικράτειας ή/ και οι Υποδομές Υπερυψηλής Ευρυζωνικότητας Ultrafast Broadband (UFBB**)** εφαρμόζονται οι εγκεκριμένες ισχύουσες τιμές χονδρικής πρόσβασης.
3. Το κόστος καθολικής υπηρεσίας αφορά αποκλειστικά τους πελάτες στους οποίους θα παρέχεται υπηρεσία στο πλαίσιο της υποχρέωσης της καθολικής υπηρεσίας μετά την ανάληψη της σχετικής υποχρέωσης από τον υπόχρεο πάροχο. Το κόστος καθολικής υπηρεσίας δεν αφορά σε υπηρεσία που παρεχόταν σε πελάτες πριν την ανάληψη της υποχρέωσης.

β. Τα άυλα οφέλη ενδεικτικά δύναται να περιλαμβάνουν:

1. Οφέλη τα οποία συνδέονται με τη μετεξέλιξη του κύκλου ζωής των πελατών, οι οποίοι εξυπηρετούνται από τον πάροχο Καθολικής Υπηρεσίας. Για παράδειγμα, το κέρδος το οποίο μπορεί να αποφέρει ένας πελάτης στο μέλλον, ο οποίος σήμερα είναι ζημιογόνος.
2. Οφέλη τα οποία προκύπτουν από την παροχή καθολικής υπηρεσίας σε ολόκληρη τη γεωγραφική επικράτεια της χώρας, όπως η προτίμηση που θα δείξει ένας πελάτης για τον πάροχο Καθολικής Υπηρεσίας όταν μετακομίσει σε μία άλλη περιοχή.
3. Οφέλη τα οποία προκύπτουν από την ενδυνάμωση της εμπορικής επωνυμίας του παρόχου Καθολικής Υπηρεσίας, όπως η μείωση του κόστους διαφήμισης. Τα οφέλη που προκύπτουν από την αύξηση της αναγνωρισιμότητας του σήματος (brand) του παρόχου ΚΥ αφορούν στο όφελος που απολαμβάνει από τους πελάτες αλλά και τους υπόλοιπους συναλλασσόμενους λόγω της ενδυνάμωσης της αντίληψης της εμπορικής επωνυμίας του, της υπεραξίας και της εταιρικής φήμης του, ως αποτέλεσμα της παροχής υπηρεσιών που είναι υποχρέωση του Παρόχου Καθολικής Υπηρεσίας.
4. Το όφελος της πανταχού παρουσίας: Τα πλεονεκτήματα της πανταχού παρουσίας αναφέρονται στο κέρδος, που αποκομίζει ο Πάροχος Καθολικής Υπηρεσίας, από τη διατήρηση ενός ποσοστού καταναλωτών που μετακινούνται γενικότερα σε άλλη περιοχή. Το κέρδος αυτό δεν θα υπήρχε αν δεν υπήρχε η υποχρέωση της Καθολικής Υπηρεσίας. Συγκεκριμένα, ορισμένοι πελάτες που μετακινούνται γενικότερα σε άλλη περιοχή είναι πιθανό να παραμείνουν πελάτες του παρόχου Καθολικής Υπηρεσίας παρά να στραφούν σε άλλο εναλλακτικό πάροχο, επειδή γνωρίζουν ότι ο Πάροχος Καθολικής Υπηρεσίας μπορεί να τους προσφέρει υπηρεσίες σε όλους τους τομείς.
5. Οφέλη που προκύπτουν από την έκπτωση που δύναται να κερδίσει ο πάροχος από αγορές σε χονδρική τιμή που ωφελούν όλη την εταιρεία αλλά οφείλονται στην Καθολική Υπηρεσία.
6. Οφέλη που προκύπτουν από την παροχή επιπρόσθετων υπηρεσιών τις οποίες ο πάροχος δύναται να προσφέρει χρησιμοποιώντας την υποδομή που έχει ήδη εγκαταστήσει προκειμένου να ανταποκριθεί στις υποχρεώσεις της Καθολικής Υπηρεσίας.

γ. Τα διαφυγόντα κέρδη από την πώληση τερματικού εξοπλισμού αποτιμώνται επί τη βάσει των περιθωρίων κέρδους τα οποία παρατηρούνται στην αγορά για το δεδομένο είδος τερματικού εξοπλισμού ή, ελλείψει τέτοιας αγοράς, επί τη βάσει ενός εύλογου περιθωρίου κέρδους για το δεδομένο είδος συσκευών.

* + - * 1. Οποιοδήποτε κόστος, πλέον των ήδη αναφερομένων, το οποίο θεωρείται αναγκαίο για την παροχή της Καθολικής Υπηρεσίας υπολογίζεται με βάση τις διατάξεις του παρόντος όπως εκάστοτε ισχύει.
				2. Ο πάροχος Καθολικής Υπηρεσίας χρησιμοποιεί πελατοκεντρικό σύστημα χρέωσης.
				3. Ο πάροχος Καθολικής Υπηρεσίας αναπτύσσει πληροφοριακά συστήματα τα οποία του επιτρέπουν να μετρήσει με το αναγκαίο επίπεδο λεπτομέρειας:
* την ποιότητα και την ποσότητα των υπηρεσιών οι οποίες παρέχονται εντός των πλαισίων της υποχρέωσης Καθολικής Υπηρεσίας, καθώς και
* τα κάθε μορφής οφέλη τα οποία αποφέρει στον πάροχο η υποχρέωση της Καθολικής Υπηρεσίας.

5. Κριτήρια ύπαρξης αθέμιτης επιβάρυνσης:

Για τον υπολογισμό ύπαρξης ή μη αθέμιτης επιβάρυνσης για τον υπόχρεο πάροχο ΚΥ με σκοπό να καθοριστεί το όριο της αποζημίωσης, η ΕΕΤΤ λαμβάνει υπόψη της την ευρωπαϊκή ισχύουσα πρακτική. Για τον σκοπό αυτό η ΕΕΤΤ δύναται να βασίζεται σε δείκτες αναφοράς από άλλες χώρες της ΕΕ. Κριτήρια για τον υπολογισμό της αθέμιτης επιβάρυνσης ενδεικτικά αποτελούν η υπέρβαση της διοικητικής δαπάνης από τη δημιουργία και λειτουργία του μηχανισμού χρηματοδότησης, η εκτίμηση του κατά πόσον το ΚΚΚΥ επηρεάζει σημαντικά την αποδοτικότητα της Παροχής Καθολικής Υπηρεσίας ή / και την ικανότητα να κερδηθεί ένα δίκαιο ποσοστό απόδοσης του απασχολούμενου κεφαλαίου, το γεγονός αν ένα τέτοιο καθαρό κόστος επηρεάζει ουσιωδώς την ικανότητα του Παρόχου της Καθολικής Υπηρεσίας να ανταγωνίζεται με ίσους όρους τους ανταγωνιστές του.

**Άρθρο 6**

**Διοικητικές Κυρώσεις**

Σε περίπτωση παράβασης όρων του παρόντος, η ΕΕΤΤ δύναται να επιβάλει τις διοικητικές κυρώσεις των άρθρων 137 και 138 του Ν.4727/2020.

**Άρθρο 7**

**Τελικές Διατάξεις - Έναρξη Ισχύος**

1. Η παρούσας Απόφαση τίθεται σε ισχύ από τη δημοσίευσή της στην Εφημερίδα της Κυβερνήσεως.

2. Από της ενάρξεως ισχύος της παρούσας Απόφασης, καταργείται η Απόφαση ΕΕΤΤ ΑΠ 556/36/11-03-2010 «Κανονισμός περί Καθορισμού Αρχών Κοστολόγησης της Καθολικής Υπηρεσίας» (ΦΕΚ 2676/Β/9-11-2011).

3. Η παρούσα Απόφαση να δημοσιευθεί στην Εφημερίδα της Κυβερνήσεως.